 अनेक दिव्य व्यक्तित्वों ( देवताओं ) की सत्ताकी कल्पना की जिनके पीछे उन्होंने अनिर्देश्य भगवान्का धुँधला आभास पाया । सगुण देवोंके साथ इस भगवान्के संबंधोंकी उन्हें कोई सुस्पष्ट धारणा नहीं थी । अपने अधिक प्रकट आकारोंमें ये देवता असंस्कृत तौरपर मानवीय थे; पर जहाँ आध्यात्मिक वस्तुओंका आंतरिक अर्थ अधिक स्पष्ट हुआ, नाना देवोंने एकमेव भगवान्के व्यक्तित्वोंका रूप धारण कर लिया, - प्राचीन वेदका घोषित दृष्टिकोण यही है । यह भगवान् एक परम पुरुष हो सकता है जो अपनेको अनेक दिव्य व्यक्तित्वोंमें प्रकट करता है या यह एक निर्गुण सत्ता हो सकता है जो मानव मनको इन रूपोंमें दृष्टिगोचर होती है; अथवा इन दोनों विचारोंमें समन्वयका कोई बौद्धिक प्रयत्न किये बिना इन्हें एक साथ माना जा सकता है, क्योंकि आध्यात्मिक अनुभवको दोनों ही सत्य जान पड़ते थे । यदि हम बुद्धिके विवेकद्वारा दिव्य-व्यक्तित्वसंबंधी इन विचारोंकी परीक्षा करें तो अपनी रुचिके अनुसार हम इन्हें यह रूप देनेमें प्रवृत्त होंगे कि ये कल्पनाके आविष्कार या मनोवैज्ञानिक प्रतीक हैं, कम-से-कम ये किसी ऐसी चीजके प्रति हमारे संवेदनशील व्यक्तित्वका प्रत्युत्तर हैं जो व्यक्ति रूप विलकुल नहीं है, बल्कि शुद्ध निर्गुण है। हम कह सकते हैं कि वह (तत्) वास्तवमें हमारी मानवता तथा हमारे व्यक्तित्वके ठीक विपरीत है और इसलिये उसके साथ सब प्रकारके संबंध जोड़नेके लिये हमें इन मानवी कल्पनाओं तथा इन वैयक्तिक प्रतीकोंकी स्थापनाके लिये बाध्य होना पड़ता है जिससे कि वह हमारे अधिक समीपवर्ती हो जाय । परंतु हमें आध्यात्मिक आध्यात्मिक अनुभवके द्वारा निर्णय करना होगा, और समग्र आध्यात्मिक अनुभवमें हम पायेंगे कि ये चीजें कल्पनाएँ और प्रतीक नहीं, बल्कि अपने सारमें दिव्य सत्ताके सत्य हैं